Mei 24, 2010 netjane11 Kommentaar
Vandat ek klein is waarsku my ma my om nie my goed deur te bring nie. Sy't nooit die term op pas gebruik nie, altyd aangehou met die deur bring. Dit ook vreeslik sleg gevind as iemand wel goeie goed gehad het en dit dan deurgebring het. Doodsonde.
Afrikaans het eintlik 'n goeie term daarvoor: deur jou gat trek.
Vandag lees ek op Facebook oor iemand wat vir haar "trash the wedding dress photo shoot" gaan en omdat ek toe ek eers dink "dit kan nie wees nie" google ek die storie toe maar. Dit lyk my dis 'n nuwe trend. Na die troue neem jy fotos in jou trourok terwyl jy goed doen wat jy nie normaalweg in jou trourok sou doen nie, aangesien dit die rok tydens die troue sou beskadig. Soos spring in die swembad, besmeer jouself met sjokolade, hardloop deur lang gras en modder, ry op 'n perd, klim in 'n boom – so bottom line (die NetJane weergawe in elk geval) – jy gaan trek jou rok deur jou gat terwyl iemand professionele fotos daarvan neem.
Fok. What a waste. Asof daar nie iemand in hierdie land is wat eerder nut vir jou trourok het nie. Dis die absolute toppunt van die term "verbruiker". Ek raak nie sommer op my perdjie oor goed nie, maar hierdie tipe storie wil my laat kots. Regtig.
Ek het in die Laerskool gekyk hoe 'n maatjie op haar broodjies spring omdat sy nie lus was vir konfyt broodjies nie en toe kalm gese dat ek nie meer haar maatjie wil wees nie. Ek probeer nie maak asof ek nooit iets mors nie, maar wragtag, daar's 'n verskil tussen per ongeluk te veel rys kook en 'n trourok opfok.